ชัดแล้ว! BTS ขายบิ๊กล็อต VGI รับทรัพย์ 3.57 พันลบ. จ่อแปลงสิทธิ์วอร์แรนต์1 ฟันกำไรอีกเด้ง
ชัดแล้ว! BTS ขายบิ๊กล็อต VGI รับทรัพย์ 3.57 พันลบ. จ่อแปลงสิทธิ์วอร์แรนต์1 ฟันกำไรอีกเด้ง
3 มิ.ย. 2561

ผู้สื่อข่าวรายงานว่า สืบเนื่องจากกรณีที่วานนี้ (31 พ.ค.) มีรายการสรุปซื้อขายกระดานรายใหญ่ (Big lot) ภาคเช้าของหุ้น บริษัท วี จี ไอ โกลบอล มีเดีย จำกัด (มหาชน) หรือ VGI จำนวน 14 รายการ ปริมาณ 469,657,900 หุ้น มูลค่ารวม 3.57 พันล้านบาท ราคาเฉลี่ย 7.60 บาทต่อหุ้น ซึ่งเป็นราคาต่ำกว่ากระดานซื้อขาย
ล่าสุดในวันนี้ (1 มิ.ย.) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้มีการเปิดเผยข้อมูลรายงานการจำหน่ายหลักทรัพย์ของกิจการจากบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ซึ่งเป็นการจำหน่ายเมื่อวันที่ 31 พ.ค.61 โดยจำนวนหลักทรัพย์ที่จำหน่ายคิดเป็น 6.44% ของสิทธิออกเสียงทั้งหมดของกิจการ ทั้งนี้ จำนวนหลักทรัพย์ภายหลังการจำหน่ายคิดเป็น 66.7% ของสิทธิออกเสียงทั้งหมดของกิจการ
ทั้งนี้ จากข้อมูลดังกล่าว จึงสามารถสรุปได้ว่าการซื้อขายบิ๊กล็อตของ VGI วานนี้ BTS เป็นผู้ทำรายการดังกล่าว
นอกจากนี้ BTS ได้รายงานการได้มาซึ่งหลักทรัพย์แปลงสภาพของ VGI ซึ่งเป็นการได้มาเมื่อวันที่ 30 พ.ค.61 โดยจำนวนหลักทรัพย์ที่ได้มาคิดเป็น 2.73% ของสิทธิออกเสียงทั้งหมดของกิจการ ทั้งนี้ จำนวนหลักทรัพย์ภายหลังการได้มาคิดเป็น 10.76% ของสิทธิออกเสียงทั้งหมดของกิจการ
โดยหากอิงราคาหุ้น VGI ในกระดานล่าสุดปิดที่ระดับ 7.75 บาท ขณะที่ VGI-W1 ราคาในกระดาน ณ วันที่ทำรายการ ปิดอยู่ที่ 0.40 บาท เมื่อบวกกับราคาใช้สิทธิ 7 บาท ในอัตรา 1 วอร์แรนต์ต่อ 1 หุ้นสามัญ เท่ากับมีต้นทุน 7.40 บาท จึงถูกกว่าราคาหุ้นแม่ในกระดานถึง 0.35 บาทต่อหุ้น ทั้งนี้ ในปัจจุบัน VGI-W1 คงเหลือจำนวนที่ยังไม่ได้ใช้สิทธิแปลงสภาพทั้งสิ้น 1,706 ล้านหน่วย
อย่างไรก็ตาม จากการตรวจสอบข้อมูลเพิ่มเติม พบว่า BTS มีกำหนดใช้สิทธิ VGI-W1 เหลืออยู่อีกประมาณ 2 ครั้ง คือรอบเดือน มิ.ย.61 และครั้งสุดท้ายในเดือน ส.ค.61